রোহিত শর্মা

রোহিত গুরুনাথ শর্মা (জন্ম: ৩০ এপ্রিল ১৯৮৭) একজন ভারতীয় আন্তর্জাতিক ক্রিকেটার, যিনি বর্তমানে ভারতীয় জাতীয় ক্রিকেট দলে শুধুমাত্র ওডিআই খেলেন এবং অধিনায়কত্ব করেন। তার প্রজন্মের অন্যতম সেরা ব্যাটসম্যান এবং সর্বকালের সর্বশ্রেষ্ঠ ওপেনিং ব্যাটসম্যানদের একজন হিসেবে বিবেচিত। তিনি তার সময়, কমনীয়তা, ছয় মারার ক্ষমতা এবং নেতৃত্বের দক্ষতার জন্য পরিচিত। শর্মার একাধিক ব্যাটিং রেকর্ড রয়েছে যার মধ্যে বিখ্যাতভাবে ওয়ানডে ক্রিকেটে সর্বাধিক ডাবল সেঞ্চুরি (৩) এবং ক্রিকেট বিশ্বকাপে সর্বাধিক সেঞ্চুরি (৭) রয়েছে। তিনি একজন ডানহাতি ব্যাটসম্যান। তিনি আইপিএলে মুম্বই ইন্ডিয়ান্সের হয়ে এবং ঘরোয়া ক্রিকেটে মুম্বইয়ের হয়ে খেলেন। শর্মা মুম্বই ইন্ডিয়ান্সের প্রাক্তন অধিনায়ক ছিলেন এবং তার নেতৃত্বে দলটি ৫টি শিরোপা জিতেছিল। তিনি T20 ওয়ার্ড কাপ জিতেছেন
নাগপুরের তেলুগু ভাষাভাষী পরিবারের সন্তান রোহিত শর্মার পিতা গুরুনাথ শর্মা ও মাতা পুর্ণিমা শর্মা। মুম্বইয়ে প্রাথমিক শিক্ষাগ্রহণ শেষে বৃত্তি নিয়ে বরিবালী স্বামী বিবেকানন্দ ইন্টারন্যাশনাল স্কুলে অধ্যয়ন করেন। সেখানেই বিদ্যালয়ের ক্রিকেট কোচ দীনেশ ল্যাডের দৃষ্টিতে পড়েন তিনি। পরবর্তীতে ভারতের অনূর্ধ্ব-১৭ ও অনূর্ধ্ব-১৯ দলে অন্তর্ভুক্ত হন।
২০০৬ সালে শ্রীলঙ্কায় অনুষ্ঠিত আইসিসি অনূর্ধ্ব-১৯ ক্রিকেট বিশ্বকাপে খেলেন। চেতেশ্বর পূজারা তার সতীর্থ ছিলেন। সেসময় ইয়ন মর্গ্যান, ডিন এলগার, টম কুপার, মুশফিকুর রহিম, অ্যারন ফিঞ্চ, অ্যাঞ্জেলো ম্যাথিউস, মইসেস হেনরিকুইস, সাকিব আল হাসান, উসমান খাওয়াজা, গ্যারি ব্যালেন্স, ক্রেগ কাইজওয়েটার, টিম সাউদি ও মঈন আলী তার প্রতিদ্বন্দ্বী খেলোয়াড় ছিলেন।
২০১৯ সালের এপ্রিলে ২০১৯ ক্রিকেট বিশ্বকাপের জন্য ঘোষিত ভারত দলে তিনি সহ-অধিনায়ক হিসেবে অন্তর্ভুক্ত হন। দক্ষিণ আফ্রিকার বিপক্ষে ভারতে উদ্বোধনী ম্যাচে তিনি ১৪৪ বলে ১২২ রান করে ম্যাচ সেরা হন এবং ভারতের হয়ে আন্তর্জাতিক ক্রিকেটে ১২,০০০ রান পূর্ণ করেন। ৯ই জুন তিনি অস্ট্রেলিয়ার বিপক্ষে অর্ধশতক করেন এবং কোন নির্দিষ্ট দলের বিপক্ষে সবচেয়ে কম ইনিংস (৩৭ ইনিংস) খেলে ২০০০ রান করেন। ৬ই জুলাই শ্রীলঙ্কার বিপক্কে তিনি প্রথম ব্যাটসম্যান হিসেবে বিশ্বকাপের এক আসরে পাঁচটি শতক করেন। এছাড়া তিনি দুই বিশ্বকাপে ৬টি শতক করে বিশ্বকাপের সর্বোচ্চ শতকের দিক থেকে শচীন তেন্ডুলকরকে স্পর্শ করেন।
যুব বিশ্বকাপের সাফল্যের কারণে ২০০৬ সালের দেওধর ট্রফিতে পার্থিব প্যাটেল এর নেতৃত্বে পশ্চিমাঞ্চলের দলে সুযোগ পান।
যুব বিশ্বকাপের সাফল্যের কারণে ২০০৬ সালের জুলাইয়ে অস্ট্রেলিয়ায় অনুষ্ঠিত টপ এন্ড সিরিজে পার্থিব প্যাটেল/ভেনুগোপাল রাও এর নেতৃত্বে ভারত 'এ' দলে সুযোগ পান।
২০০৭ সালে অনুষ্ঠিত আন্তঃ রাজ্য টি২০ প্রতিযোগিতায় অমল মজুমদারের নেতৃত্বে মুম্বই দলে সুযোগ পান।
২০০৭ সালে আয়ারল্যান্ড সফরে ফিউচার কাপে আয়ারল্যান্ডের বিপক্ষে একদিনের আন্তর্জাতিক ক্রিকেটে অংশ নেন। বেলফাস্টে অনুষ্ঠিত খেলায় তার অভিষেক ঘটলেও তিনি ব্যাটিং করেননি।
২০ সেপ্টেম্বর, ২০০৭ তারিখে আন্তর্জাতিক অঙ্গনে নিজের ক্রীড়াশৈলী উপস্থাপন করেন। ঐদিন আইসিসি বিশ্ব টুয়েন্টি২০ প্রতিযোগিতার গ্রুপ পর্বের খেলায় দক্ষিণ আফ্রিকার বিরুদ্ধে ৪০ বলে অপরাজিত ৫০ রান করে দলকে বিজয়ের মুখ দেখান। অধিনায়ক মহেন্দ্র সিং ধোনির সাথে ৫ম উইকেট জুটিতে ৮৫ রান করে দলকে ১৫৩/৫-এ নিয়ে যান। খেলায় তিনি ম্যান অব দ্য ম্যাচের পুরস্কার লাভ করেন। এছাড়াও, চূড়ান্ত খেলায় পাকিস্তানের বিপক্ষে ১৬ বলে ৩০ রান করেন।
বিশ্বের ৯৮তম টেস্ট ক্রিকেটার হিসেবে ৭ নভেম্বর, ২০১৩ তারিখে কলকাতায় অনুষ্ঠিত ওয়েস্ট ইন্ডিজের বিপক্ষে তিনি তার প্রথম টেস্ট ম্যাচে সেঞ্চুরি করার কৃতিত্ব অর্জন করেন।
তিনি বর্তমানে ভারতীয় ক্রিকেট দলের ওডিআই এবং টি-টোয়েন্টি অধিনায়ক।
শর্মা তার দীর্ঘদিনের প্রেমিকা, ঋতিকা সাজদেহ-এর সাথে ১৩ ডিসেম্বর ২০১৫ সালে বিবাহবন্ধনে আবদ্ধ হন, যাকে তিনি প্রথমবার ২০০৮ সালে সাক্ষাৎ করেছিলেন। তারা তাদের প্রথম সন্তান, এক কন্যা, সামাইরা-কে স্বাগত জানান, যার জন্ম ৩০ ডিসেম্বর ২০১৮ সালে। শর্মা সহজ মার্গ ধ্যান পদ্ধতির অনুশীলনকারী। রোহিত এবং ঋতিকা তাদের দ্বিতীয় সন্তান, এক পুত্র, আহান-কে ১৫ নভেম্বর ২০২৪ সালে স্বাগত জানান।
একদিনের আন্তর্জাতিকের ইতিহাসে প্রথম ব্যক্তি হিসেবে তিনটি দ্বী শতক রানের ইনিংস গড়েন রোহিত। সর্বোপরি সীমিত ওভারের ক্রিকেটে ২৬৪ রান করে নতুন রেকর্ডের অধিকারী হন তিনি। এছাড়াও, লিস্ট-এ ক্রিকেটে দ্বিতীয় সর্বোচ্চ রান সংগ্রাহকের ভূমিকায় অবতীর্ণ হন। ১৩ নভেম্বর, ২০১৪ তারিখে ইডেন গার্ডেন্সে অনুষ্ঠিত সফরকারী শ্রীলঙ্কা ক্রিকেট দলের বিপক্ষে মাত্র ১৭৩ বল থেকে ২৬৪ রান করে দলকে পঞ্চমবারের মতো চার শতাধিক রান সংগ্রহে সহায়তা করেন। মাত্র চার রানের জন্য লিস্ট-এ ক্রিকেটে সর্বোচ্চ রান সংগ্রাহকের অধিকার থেকে বঞ্চিত হন ও শেষ বলে তিনি আউট হন। ৩৩ চার ও ৯ ছক্কার সাহায্যে তিনি এ রান সংগ্রহ করেন। ৫৯ রানে ২ উইকেটের পতনের পর কোহলিকে সাথে নিয়ে ২০২ রানের জুটি গড়েন।
২০২৫ সালের ৭ মে সামাজিক যোগাযোগমাধ্যম ইনস্টাগ্রামে এক পোস্টে টেস্ট ক্রিকেট থেকে অবসর নেওয়ার কথা জানান। এখন তাকে শুধু ওয়ানডেতে দেখা যাবে। এর আগে ২০২৪ সালের ২৯ জুন তিনি টি-টোয়েন্টি ক্রিকেট থেকে বিদায় নেন।